Herstjórnin í Mjanmar hefur bætt við tveimur ákæruliðum gegn Aung San Suu Kyi, brotum á fjarskiptalögum og að hvetja til borgaralegrar óhlýðni. Hún kom fyrir rétt í dag.
Aung San Suu Kyi, sem sett var af sem leiðtogi Mjanmar fyrir mánuði, kom í dag fyrir rétt í Naypyidaw (Nebbji-daa), höfuðborg landsins. Þar svaraði hún til saka sem almennt er talið að séu uppspuni herforingjastjórnar landsins. Tveimur ákæruliðum hefur verið bætt við þá sem fyrir voru.
Suu Kyi hafði ekki sést opinberlega frá því að henni og samherjum hennar var bolað frá völdum. Fjarfundarbúnaður var notaður við yfirheyrsluna í dag. Lögmaður hennar sagði í viðtali við AFP-fréttastofuna að hún hefði virst við góða heilsu.
Hún er sökuð um að hafa brotið lög um inn- og útflutning vegna óskráðra lítilla talstöðva, svonefndra labb rabb-stöðva sem sagðar eru hafa fundist á heimili hennar. Hún á einnig að hafa brotið sóttvarnalög með því að efna til kosningafundar í haust þegar það var bannað vegna COVID-19 faraldursins. Lögmaður Suu Kyi sagði að henni hefðu verið birtar tvær ákærur í viðbót í dag, brot á fjarskiptalögum og að hafa hvatt landsmenn til borgaralegrar óhlýðni. Honum var ekki heimilað að ræða við hana áður en réttarhöldin hófust.
Fólk hefur safnast saman víða um Mjanmar í dag og krafist þess að lýðræðislega kjörin stjórn taki aftur við völdum. Í gær skutu hermenn og lögreglumenn á lýðræðissinna. Átján létust, samkvæmt heimildum Sameinuðu þjóðanna.
Herstjórnin í Mjanmar hefur bætt við tveimur ákæruliðum gegn Aung San Suu Kyi, brotum á fjarskiptalögum og að hvetja til borgaralegrar óhlýðni. Hún kom fyrir rétt í dag.